 NA CHARLES WASONGA HUKU Waziri wa Fedha, Prof Njuguna Ndung’u anaposoma bajeti ya serikali ya Kenya Kwanza bungeni leo Alhamisi, Wakenya wako na mseto wa matumaini na hofu kuhusu jinsi bajeti hiyo ya Sh3.6 trilioni itakavyoathiri mustakabali wa maisha yao. Hofu ya Wakenya inatokana na Mswada wa Fedha 2023 wenye mapendekezo tata ya kuwaongezea mzigo wa ushuru wakati huu ambapo wanakeketwa na makali ya kupanda kwa gharama ya maisha. Kwa mfano, viongozi wa Azimio sawa na idadi kubwa ya raia wanapinga pendekezo la kupandishwa kwa ushuru wa ziada ya thamani (VAT) kwa mafuta kutoka asilimia 8 hadi asilimia 12 wakisema itapandisha gharama ya maisha hata zaidi. Aidha, licha ya Kamati ya Bunge kuhusu Fedha kupendekeza kupunguzwa kwa ushuru wa kufadhili mpango wa ujenzi wa nyumba kutoka asilimia 3 ya mishahara ya wafanyakazi hadi asilimia 1.5, pendekezo hilo bado linaendelea kupingwa na Wakenya wa matabaka mbalimbali. Wafanyabiashara wadogo pia wameelezea hofu ya biashara zao kuporomoka kwa sababu mswada huo wa fedha umependekeza kuwa walipe ushuru wa asilimia 3 kwa faida zao kila mwaka. Aidha, serikali inahitaji wafanyabiashara hao wanunue mashine za kisasa za kunakili ulipaji ushuru (ETR) ambazo bei yake haipungui Sh40,000. Miongoni mwa wafanyabiashara watakaoathirika na mapendekezo hayo ni vinyozi, wahudumu wa maduka ya M-Pesa, wahudumu wa pikipiki za uchukuzi wa abiria, almaarufu bodaboda, wauzaji mboga na matunda, maarufu kama “Mama Mboga” miongoni mwa wengine. Wafanyabiashara hao huchuma faidi ya mapato yasiyozidi Sh1,000. Wanasema mapendekezo hayo yatachangia kupungua kwa faida yao na hatimaye kulemaza biashara zao. “Serikali inafaa kubuni njia mbadala za kuongeza mapato yake bila kuwaumiza wananchi wa kawaida, haswa sisi wafanyabiashara wa mapato ya chini. Ni matumaini yetu kwamba, Waziri wa Fedha Njuguna Ndung’u atasikia kilio chetu na kutuondolea ushuru dhalimu kama ule unaopendekezwa kutoza faida ndogo tunazochuma,” Wycliffe Otieno, ambaye ni mhudumu wa bodaboda aliambia Taifa Leo mnamo Jumatano kwa njia ya simu. Lakini viongozi wa serikali, wakiongozwa na Rais William Ruto na Naibu wake Rigathi Gachagua wanaounga mkono mapendekezo hayo, na mengine ya kuwaongezea ushuru wasema yataiwezesha serikali kuongeza mapato yake ili iweze kupunguza mzigo wa madeni. “Wabunge wetu wanafaa kupitisha mapendekezo yaliyoko kwenye Mswada wa Fedha kwani yatatusaidia kupata pesa za kuendesha nchi. Hatutaki kutegemea mikopo ambayo tayari imefikia kima cha Sh10 trilioni,” Rais Ruto akasema Jumanne alipoongoza hafla ya ufunguzi wa Hospitali ya Rufaa ya Kerugoya, kaunti ya Kirinyaga. Kwa upande wake, Mwenyekiti wa Kamati ya Bunge Kuhusu Bajeti Ndindi Nyoro ameshikilia kuwa bajeti hii ya mwaka wa kifedha wa 2023/2024 imetenga fedha nyingi katika sekta muhimu za uchumi zitakazowaondolea Wakenya mzigo wa gharama ya maisha. “Kwa mfano, tumetenga Sh4.5 bilioni za kufadhili mpango wa utoaji mbolea kwa bei nafuu, hatua ambayo itawapunguzia wakulima gharama ya uzalishaji. Aidha, tumetenga Sh10 bilioni za kufadhili miradi ya kuongeza thamani kwa mazao ya shambani. Miradi hii bila shaka itazalisha nafasi za ajira kwa watu wetu,” akasema mbunge huyo wa Kiharu alipowasilisha ripoti kuhusu makadirio ya bajeti ya mwaka huu bungeni. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  